Virallinen lehti nro C 341 , 09/11/1998 s. 0112



A4-0360/98 Päätöslauselma esityksestä Euroopan unionin yleiseksi talousarvioksi varainhoitovuodeksi 1999 - Pääluokka III - Komissio (C4-0300/98) Euroopan parlamentti, joka - ottaa huomioon EY:n perustamissopimuksen 203 artiklan, Euratomin perustamissopimuksen 177 artiklan ja EHTY:n perustamissopimuksen 78 artiklan, - ottaa huomioon 29. lokakuuta 1993 tehdyn toimielinten välisen sopimuksen talousarviota koskevasta kurinalaisuudesta ja talousarviomenettelyn parantamisesta ((EYVL C 331, 7.12.1993, s. 1.)) sekä siihen liitetyt rahoitusnäkymät, - ottaa huomioon neuvoston 31. lokakuuta 1994 tekemän päätöksen Euroopan yhteisöjen omista varoista ((EYVL L 293, 12.11.1994, s. 9.)), - ottaa huomioon Edinburghin Eurooppa-neuvoston päätöksen ja muut jäsenvaltioiden ja toimielinten sitoumukset, jotka koskevat unionin rakennetoimien ja koheesiorahaston rahoituksen tasoa, - ottaa huomioon komission 18. maaliskuuta 1998 tekemät ehdotukset neuvotteluista uusien sopimusten tekemiseksi rahoitusnäkymistä ja toimielinten välisistä varainhoito- ja talousarviojärjestelyistä, - ottaa huomioon komission 30. huhtikuuta 1998 laatiman alustavan esityksen talousarvioksi, - ottaa huomioon neuvoston 17. heinäkuuta 1998 vahvistaman esityksen talousarvioksi (C4-0300/98), - ottaa huomioon 2. huhtikuuta 1998 antamansa päätöslauselman vuoden 1999 talousarviomenettelyn suuntaviivoista - Pääluokka III - Komissio ((EYVL C 138, 4.5.1998, s. 149.)), - ottaa huomioon 28. maaliskuuta 1996 antamansa päätöslauselman yhteisöaloitteiden varauksen kohdentamisesta vuoden 1999 loppuun ((EYVL C 117, 22.4.1996, s. 70.)), - ottaa huomioon 2. huhtikuuta 1998 antamansa päätöslauselman ehdotuksesta Euroopan parlamentin ja Euroopan unionin neuvoston päätökseksi rahoitusnäkymien mukauttamisesta toteuttamisedellytyksiin 29. lokakuuta 1993 tehdyn toimielinten välisen sopimuksen 10 kohdan mukaisesti (SEC(98)0307 - C4-0192/98) ((EYVL C 138, 4.5.1998, s. 155.)), - ottaa huomioon 17. heinäkuuta 1997 antamansa päätöslauselman vuoden 1998 talousarvioon liittyvästä tilapäisestä menettelystä, josta määrätään talousarviota koskevasta kurinalaisuudesta ja talousarviomenettelyn parantamisesta 29. lokakuuta 1993 tehdyn toimielinten välisen sopimuksen liitteessä II, joka koskee toimielinten välistä talousarviota koskevaa yhteistyötä ((EYVL C 286, 22.9.1997, s. 189.)), sekä kansainvälisten kalastussopimusten rahoitusta koskevasta neuvottelumenettelystä, sellaisena kuin se on esitetty 12. joulukuuta 1996 annetussa yhteisessä julkilausumassa budjettivallan käyttäjälle suunnatun kalastussopimuksia koskevan tiedotuksen parantamisesta ((EYVL C 20, 20.1.1997, s. 109.)), - ottaa huomioon Euroopan parlamentin, neuvoston ja komission 16. heinäkuuta 1997 tekemän toimielinten välisen sopimuksen yhteisen ulko- ja turvallisuuspolitiikan rahoittamissäännöksistä ((EYVL C 286, 22.9.1997, s. 80.)), - ottaa huomioon toimielinten välisen sopimuksen talousarvion oikeusperustasta ja toteuttamisesta ((Istunnon pöytäkirja, 16.9.1998, osa II, kohta 16.)), - ottaa huomioon 4. joulukuuta 1997 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia (KOM(97)2000 - C4-0371/97) ((EYVL C 388, 22.12.1997, s. 17.)) sekä 18. kesäkuuta 1998 antamansa päätöslauselman komission Agenda 2000 -tiedonannosta: Kohti vahvempaa ja laajempaa unionia - Ensimmäinen osa - II luku - Taloudellinen ja sosiaalinen koheesio (KOM(97)2000 - C4-0523/97) ((Kyseisen istunnon pöytäkirja, osa II, kohta 2.)) sekä päätöslauselman yhteisen maatalouspolitiikan uudistuksesta (Agenda 2000 - Ensimmäinen osa, III luku) (KOM(97)2000 - C4-0522/97) ((Kyseisen istunnon pöytäkirja, osa II, kohta 1.)), ja erityisesti niiden Euroopan unionin tulevaa rahoitusta koskevat osat, - ottaa huomioon 23. helmikuuta, 31. maaliskuuta, 23. kesäkuuta, 14. heinäkuuta ja 13. lokakuuta 1998 pidettyjen kolmen osapuolen vuoropuhelujen tulokset ja erityisesti sopimuksen oikaisukirjelmän esittämisestä mahdollisimman myöhäisessä menettelyn vaiheessa, jotta maataloutta koskevaan talousarvioon voidaan tilapäisessä neuvottelumenettelyssä sisällyttää uusimmat ennusteet, - ottaa huomioon budjettivaliokunnan mietinnön ja muiden asianomaisten valiokuntien lausunnot (A4-0360/98), A. katsoo, että olisi hyväksyttävä talousarvio, jolla luodaan perusta tyydyttävälle varainhoitorakenteelle tulevia vuosia varten, joka mahdollistaa parlamentin aidon yhteispäätöksen talousarvioasioissa, todellisen joustavuuden jaettaessa määrärahoja vuosittain ja kohtuulliset vuotuisten tarpeiden arviot nykyisten jäsenvaltioiden lisäksi myös jäsenyyttä hakeneissa maissa, jotka ovat tulevia unionin jäseniä, B. ottaa huomioon, että vuoden 1999 talousarvio on viimeinen nykyisiin rahoitusnäkymiin perustuva talousarvio ja vaikka seuraavista rahoitusnäkymistä on tehty ehdotus, mahdollista sopimusta ei odoteta ennen maaliskuuta 1999; tämä talousarvio voi muodostaa sillan nykyisten ja tulevien varainhoitojärjestelyjen välille ja jos EY:n perustamissopimuksen 203 artiklaa sovelletaan vuonna 2000, talousarvio muodostaa perustan vuoden 2000 alustavan talousarvioesityksen ennakkoarvioille, C. ottaa huomioon, että neuvoston talousarvioesityksen rahoittaminen edellyttää alle 1,10 % unionin BKTL:sta, mikä on noin 0,17 % vähemmän kuin 1,27 prosentin enimmäismäärä BKTL:sta; ottaa kuitenkin huomioon, että ei-pakolliset menot kasvavat yli 11,5 % maksusitoumusmäärärahojen osalta ja yli 5,9 % maksumäärärahojen osalta neuvoston arvioiden mukaan, D. ottaa huomioon, että parlamentti on sitoutunut hyväksymään talousarvion, joka noudattaa jäsenvaltioiden talousarvioiden kasvua, sillä edellytyksellä, että keskeiset ehdot täyttyvät, E. katsoo, että nämä ehdot eivät ole vielä täyttyneet, Tiukka mutta tasapainottava talousarvio 1. Vahvistaa, että sen talousarviolle asettamia suuntaviivoja noudatetaan, kun ehdot on täytetty; 2. Toteaa, että sen päätökset kunnioittavat oikeusperustoista tehdyn sopimuksen ehtoja, mihin se on pyrkinyt jo vuosia ja että se on päättänyt käynnistää seuraavia kokeiluhankkeita: kulttuuri-, opetus-, tutkimus- ja koulutusohjelmien innovaation yhdistäminen uudeksi tiedon Eurooppa -käsitteeksi eli CONNECT-ohjelmaksi, monikulttuurisen yhdentymisen tehostaminen, työmarkkinoiden innovatiivisten hankkeiden jatkaminen, Transatlanttisen asialistan tukeminen sekä vammaisten auttamiseen ja naisiin ja lapsiin kohdistuvan väkivallan ja pahoinpitelyn torjumiseen tähtäävien valmistelutoimien tukeminen; 3. Panee tyytyväisenä merkille ensimmäisessä käsittelyssä tekemänsä talousarviota koskevat päätökset, joilla lisätään maksumäärärahoja suurinpiirtein samassa suhteessa kuin kansallisten talousarvioiden odotetaan kasvavan, ja huomauttaa näin ollen, että Euroopan unionin talousarvio on Euroopan talous- ja rahaliiton konvergenssikriteerien arvioinnin seurausta; 4. On päättänyt varmistaa riittävän rahoituksen yhteisön ohjelmille, jotka ovat olleet menestyksekkäitä, joilla on julkinen kannatus, joita on johdettu tehokkaasti, jotka hyödyttävät Euroopan unionin kansalaisia, tarjoavat institutionaalista ja rakenteellista tukea naapurimaille ja kehitysapua maailman köyhimmille valtioille; 5. Panee merkille, että talousarviota koskevissa päätöksissä on noudatettu parlamentin asettamia poliittisia painopistealueita, erityisesti tukemalla opetusta ja koulutusta, suojaamalla ympäristöohjelmia, tukemalla Euroopan kulttuuriperintöä ja edistämällä työllisyysmahdollisuuksia, erityisesti pk-yritysten yhteydessä; 6. Katsoo, että tiukan talousarvion hyväksymistä koskevien ponnistelujen on katettava koko talousarvio - maatalous mukaan lukien - ja pyytää neuvostoa tekemään velvollisuutensa tämän tavoitteen saavuttamiseksi; Maatalous 7. Toistaa pahoittelevansa, että neuvosto ei ole tänä vuonna käynyt vakavia keskusteluja maataloutta koskevan tilapäisen neuvottelumenettelyn yhteydessä ennen ensimmäistä käsittelyään, vaan on lykännyt keskustelun ratkaisevat osat ajankohtaan, jolloin komissio esittää oikaisukirjelmänsä parlamentin ensimmäisen käsittelyn jälkeen; kuitenkin vahvistaa olevansa mieltynyt tähän menettelyyn - varainhoitoasetuksen 14 artiklaan tehtävänä poikkeuksena - jossa olisi otettava huomioon viimeisimmät ennusteet ja parlamentin pyynnöt menojen luokittelusta huolimatta; 8. Ilmaisee pettymyksensä tilapäisen neuvottelumenettelyn tähänastiseen edistymiseen, lähinnä sen vuoksi, että neuvosto on ollut haluton tutkimaan yksityiskohtaisesti parlamentin ehdottamia keskeisiä tekijöitä tämän menettelyn yhteydessä; joutuu näin ollen toistamaan ensimmäisessä käsittelyssään pyynnöt, jotka se esitti neuvoston ensimmäisessä käsittelyssä; 9. Tietoisena siitä, että liitännäistoimista aiheutuvia menoja (erityisesti niitä, jotka perustuvat asetukseen (ETY) 2078/92 ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä) arvioidaan kriittisesti, on skeptinen joidenkin jäsenvaltioiden antamien syiden suhteen, joilla perustellaan yhteisön rahoituksen käyttämättä jättämistä tällaisten toimien yhteydessä selvästä tarpeesta huolimatta; vahvistaa, että tällaisilla toimilla on tarkoitus rohkaista kestävää maataloutta ja säilyttää biologisesti moninainen maaseutu; katsoo, että muut maatalouden toimet ansaitsevat kriittistä tarkastelua; Rakennerahastot 10. Panee merkille pyynnöt, joita komissio esittää oikaisukirjelmässään nro 2/98 korjaavaan ja täydentävään talousarvioon nro 1/98 ja Notenboom-menettelyssä maksumäärärahojen kasvattamiseksi 871 miljoonalla eurolla; katsoo, että päätös leikata maksuja on yhdenmukainen vuoden 1999 tarpeita koskevien ennusteiden kanssa realististen toteutusasteiden mukaan; vaatii, että maksusitoumusmäärärahat olisi otettava erityisvaraukseen (1500 miljoonaa euroa), joka koskee yksinomaan niitä jäsenvaltioita, joiden toteutusaste on keskimääräistä alhaisempi ja sillä ehdolla, että nämä määrärahat voidaan siirtää samoille edunsaajille, jos ne jäävät käyttämättä; 11. Ei hyväksy komission lähestymistapaa leikata lineaarisesti yhteisön aloitteita 100 miljoonan euron lisärahoituksen tarjoamiseksi Peace-aloitteelle vuonna 1999; vahvistaa kannattavansa komission ehdottamaa 100 miljoonan euron lisärahoitusta Peace-aloitteelle; päättää näin ollen neutraloida komission ehdottaman yhteisön aloitteiden lineaarisen leikkauksen ja myöntää hiljattain tehdyn uudelleenohjelmoinnin seurauksena käytettävissä olevat määrärahat aikaisemmin Euroopan parlamentin prioriteeteiksi vahvistamille aloitteille Rechar, Resider ja Regis II; pyytää komissiota ja asianomaisia jäsenvaltioita ponnistelemaan aikaisempaa voimakkaammin sen varmistamiseksi, että nämä määrärahat käytetään kokonaisuudessaan; 12. Vaatii rakennerahastojen osana toteutettavien ohjelmien ja hankkeiden ympäristöulottuvuuden valvomista, jotta opittaisiin aikaisemmin tehdyistä virheistä ja vältettäisiin toistamasta samoja virheitä tulevaisuudessa; Unionin sisäisten politiikkojen inhimilliset piirteet 13. Kannattaa jatkuvia ponnisteluita työllisyysongelmien helpottamiseksi unionin laajuisten aloitteiden avulla, joilla rohkaistaan pienten ja keskisuurten yritysten kasvua rahoittamalla innovatiivisia toimia lukuisilla eri aloilla, muun muassa matkailun alalla; 14. Katsoo, että tiukasta budjettikurista huolimatta rahoitettavilla toimilla olisi osoitettava Euroopan kansalaisille, että unioni pitää tärkeinä heidän prioriteettejaan kuluttajina, työntekijöinä ja laajan yhteisön jäseninä, kuten esimerkiksi elintarvikkeiden laadun valvonta, kuluttajansuoja ja luonnonperinnön suojelu; 15. Panee merkille, että komissio on jättänyt ehdotuksen Kaleidoskooppi- ja Ariane-ohjelmien jatkamisesta vuodella; suostuu säilyttämään tarvittavan talousarviorakenteen tämän voimassaoloajan jatkamiseksi; on valmis suhtautumaan myönteisesti siirtopyyntöihin, jotka koskevat tämän jatkoajan rahoittamista oikeusperustan hyväksymisen jälkeen; on päättänyt kuitenkin tukea toimia, joilla valmistellaan puiteohjelmaa, jonka on tarkoitus käynnistyä vuonna 2000; 16. Panee tyytyväisenä merkille päätöksen lisätä rahoitusta toimille, joissa unioniulottuvuus on selkeä, kuten esimerkiksi kuluttajille annettavan tiedon parantaminen, kuljetusturvallisuuden lisääminen unionin keskeisimmillä valtaväylillä, ja kannustaminen aikaisempaa ympäristöystävällisempään suhtautumiseen maaseutuun ja metsiin; 17. Pyytää komissiota - lähestyviä Euroopan parlamentin vaaleja silmällä pitäen - ponnistelemaan tiedotus- ja viestintätoimien hajauttamiseksi, jotta saataisiin kansalaiset mukaan yhteiseen Euroopan rakentamisprosessiin; pyytää komissiota varaamaan osan Prince-ohjelmaan varatuista määrärahoista Agenda 2000 -asiakirjaan liittyviin toimiin; Tutkimus 18. Korostaa, että tutkimus ja teknologinen kehittäminen on sisäisten politiikkojen erityinen painopistealue; pahoittelee näin ollen neuvoston asennetta käsiteltäessä ohjelman kokonaismäärärahoja viidennen puiteohjelman sovittelussa ja pyytää neuvostoa etsimään asianmukaisen kompromissin parlamentin kanssa, joka mahdollistaa ohjelman täytäntöönpanon vuoden 1999 alusta alkaen; huomauttaa, että budjettivallan käyttäjä päättää vuosittaisen talousarviomenettelyn yhteydessä kaikkien ohjelmien ja toimien määrärahat; panee merkille pyrkimykset parantaa YTK:n osuutta EU:n tutkimukseen ja teknologiseen kehittämiseen edistämällä sen tieteellisen ja teknisen asiantuntemuksen joustavuutta ja nuorentumista; Kolmas pilari 19. Korostaa lähestyvää Amsterdamin sopimuksen voimaantuloa (73 k artikla) silmällä pitäen Euroopan unionin turvapaikkapolitiikan ja kolmansien maiden kansalaisten oleskelua unionin alueella koskevien edellytysten synnyttämää yhteistä etua jäsenvaltioille; näin ollen luo Euroopan pakolaisrahaston tämän alan valmistelevien toimien perusteella; pitää päätöksen ajankohtaa oikeana, koska unioni voi tarjota pakolaisille majapaikan ja tukea sekä mahdollisuuden palata alkuperämaihinsa sen jälkeen, kun syyt heidän kotiseudultaan siirtymiseen on saatu ratkaistua; 20. Kehottaa komissiota luomaan Euroopan parlamentin 7. lokakuuta 1998 antaman päätöslauselman petostentorjunnan koordinointiyksikön (UCLAF) riippumattomuudesta, tehtävästä ja asemasta ((Kyseisen istunnon pöytäkirja, osa II, kohta 11.)) mukaisesti komission sisäisen viraston (OLAF), jonka oikeudellinen asema ja rakenne voitaisiin muotoilla tilastokeskusta (Eurostat) vastaavaksi ja joka takaisi, että vastuu sisäisistä tutkimuksista kuuluisi yhdelle johtajalle, joka raportoisi kaikkien toimielinten edustajista koostuvalle johtokunnalle; Unionin ulkoiset toimet 21. Ei ole vakuuttunut edunsaajamaiden kyvystä välittömästi toteuttaa neuvoston Phare-ohjelmalle hyväksymää lisärahoitusta ja haluaa asettaa realistiset tavoitteet EU:n rahoituksen käytölle hakijamaissa; tietoisena siitä, että tähänastiset asetukset ovat olleet raskaita, byrokraattisia ja tehottomia, odottaa niiden muokkaamista aidoiksi välineiksi, joilla luodaan demokraattisia markkinatalousrakenteita; tietoisena siitä, että yhtenä vuotena tehtävillä leikkauksilla ei ole mitään vaikutusta koko ohjelman täytäntöönpanoon, ehdottaa, että neuvoston hyväksymä 200 miljoonan euron rahoitus Phare-ohjelmalle jaettaisiin vuonna 1999 kaikkien ulkoisten toimien lukujen kesken; 22. Myöntää momentille B7-502 vastaavat määrärahat kuin edeltävänä varainhoitovuotena odottaessaan yhteensovitettua (Phare/CBC ja Interreg) asetusta rajat ylittävien hankkeiden parantamiseksi ja nopeuttamiseksi EU:n ja Keski- ja Itä-Euroopan maiden rajoilla, ja muistuttaa, että Euroopan parlamenttia on kuultava ennen sen hyväksymistä; 23. Pahoittelee, että Phare- ja Tacis-ohjelmien yhteydessä komissio asettaa erityisjärjestöille, yliopistoille ja muille vastaaville laitoksille myönnettävän tuen enimmäisajaksi kolme vuotta; vaatii, että perustelluissa tapauksissa näitä tukia jatketaan; 24. Päättää vahvistaa aloja, joita neuvosto on leikannut, koska Eurooppa-neuvoston huippukokouksissa on tehty perusteettomia ja liian optimistisia ennusteita; hyväksyy päätöksen jatkaa elvytystoimille, demokratialle ja ihmisoikeuksille, trooppisille metsille ja kehitysmaissa toimiville valtioista riippumattomille järjestöille annettavaa rahoitusta ja näiden toimien muuttamista aikaisempaa avoimemmaksi; 25. Katsoo, että kehityspolitiikan ympäristöpoliittinen ulottuvuus vaatii käsittelyä ja on näin ollen päättänyt vahvistaa muun muassa uusiutuvien energianlähteiden edistämistä; 26. Hyväksyy päätöksen ottaa 30 miljoonaa euroa varaukseen momentille B7-541 (Entisen Jugoslavian alueen tasavaltojen jälleenrakennusta koskevat toimet), jotka vapautetaan sen jälkeen kun komissio on esittänyt uuden konsolidoidun asetusehdotuksen tätä toimintaa varten vuotta 2000 seuraavalle ajanjaksolle; 27. Katsoo, että talousarviota koskeva päätös ottaa huomattava osa Tacis-ohjelman rahoituksesta varaukseen, rohkaisee komissiota esittämään parlamentille kokonaisstrategian Venäjän akuutin talous- ja hallituskriisin käsittelemiseksi; pyytää nopeuttamaan talousuudistuksia, jotka ovat keskeinen EU:n tuen edellytys; 28. Toteaa, että miinanraivaukseen varatut määrärahat ovat jakaantuneet useaan eri budjettikohtaan ja että ei ole olemassa selvää tietoa siitä, paljonko EU:n talousarvioon on varattu tätä tarkoitusta varten ja paljonko näitä varoja vuosittain käytetään; pyytää komissiota harkitsemaan mahdollisuutta ottaa kaikki miinanraivaukseen varattavat määrärahat yhteen ainoaan budjettikohtaan vuoden 2000 talousarviossa, jotta lisättäisiin talousarvion avoimuutta ja EU:n osuuden näkyvyyttä tässä toiminnassa; 29. Pyytää, että parhaillaan lainsäädäntövallan käyttäjän käsiteltävänä oleva asetus, joka koskee AKT-maiden ja kehitysmaiden banaanintuottajia, rahoitettaisiin myös EKR:n välityksellä eikä yksinomaan unionin talousarviosta, EY:n perustamissopimuksen 43 artiklan nojalla hyväksyttyjen säädösten perusteella; 30. Korostaa valmiuttaan tehdä yhteistyötä toisen budjettivallan käyttäjän kanssa erityisen hätäavun toimittamiseksi Venäjälle ja muille entisen Neuvostoliiton valtioille, mikäli tilanne näissä valtioissa edellyttää tällaisia toimia; Tuet 31. On halukas jatkamaan talousarvion avoimuutta ja yhteisön tuen edunsaajien vastuullisuutta koskevaa prosessia sekä eurooppalaisen kansalaisyhteiskunnan edistämisen tavoitetta laajentamalla yhteisrahoitusta 15 prosentiksi kaikkien tukien kohdalla; on sisällyttänyt joitakin toimia, joita pidetään ensisijaisina, lukuun A-30 ja pitää samalla silmällä kokonaismääriä ja edellä mainitun 17. heinäkuuta 1998 tehdyn toimielinten välisen sopimuksen ehtoja; Virastot 32. Panee merkille, että joidenkin hajautettujen virastojen talousarvioita on kasvatettu huomattavasti talousarvion keskiarvoa enemmän; korostaa, että tämä on poikkeus, joka ei saa toistua tulevina vuosina; kehottaa hajautettujen virastojen johtokuntia pitäytymään toimintatavassa, jossa lisätään varainhoito- ja talousarvioasioiden avoimuutta näissä elimissä ja näin ollen hyväksyy päätöksen ottaa 10 % virastojen rahoituksesta varaukseen sopimusta odotettaessa; vaatii, että neuvosto hyväksyy muutoksia virastojen oikeusperustoihin 17. heinäkuuta 1998 antamansa julistuksen mukaisesti ennen parlamentin toista käsittelyä; Henkilöstö- ja hallintomenot Teknisen avun toimistot33. Hyväksyy talousarviota koskevan päätöksen leikata osan B «minitalousarvioita» ja on samaa mieltä siitä, että keskeisistä tarpeista huolehditaan osassa A, mikäli budjettivallan käyttäjä ei hyväksy poikkeuksia; pyytää komissiota esittämään luettelon tarpeista ja ehdotuksen niiden rahoittamiseksi ennen parlamentin toista käsittelyä; 34. Pahoittelee, että komissio on kääntänyt päälaelleen argumentin, jota on käytetty tukemaan huomattavaa ohjelmaa, jossa määrärahat on muunnettu toimiksi (yhteensä noin 2000) sillä perusteella, että ulkoisen henkilöstön käyttäminen on helppoa ja taloudellista; toistaa pitäytyvänsä tiukasti varainhoitoasetukseen, jossa erotetaan osan B (toiminta) ja osan A (hallinto) menot, jollei budjettivallan käyttäjä erityisesti hyväksy osan B määrärahojen käyttämistä ohjelman hallinnon parantamiseen; 35. Suostuu kuitenkin harkitsemaan talousarvion rakenteen radikaalia uudistamista siten, että keskityttäisiin aikaisempaa enemmän tavoitepohjaiseen talousarvioon sen sijaan, että tehtäisiin eroja menotyyppien välille; odottaa, että komissio tarjoaa kattavat tiedot lukuihin 11 ja 70 liitettyjen taulukoiden uudesta esitystavasta; 36. Katsoo, että virkamiesten nykyinen eläkejärjestelmä ei ole ihanteellinen; panee merkille, että vuoteen 1997 asti jäsenvaltiot maksoivat ainoastaan osan, ja vuoteen 1982 asti ne eivät maksaneet ollenkaan työnantajan osuutta henkilöstön eläkejärjestelmän maksuosuuksista; ehdottaa näin ollen talousarviorakennetta, joka sisältää valmiin rahaston unionin toimielinten ja elinten virkamiesten (ja muuhun henkilöstöön kuuluvien) vanhuuseläkekorvauksia varten, jotta taataan tämänhetkisen henkilöstön tulevat eläkeoikeudet ja jotta rajoitetaan tämänhetkisten ja tulevien eläkemaksujen vaikutusta talousarvioon; 37. Pyytää komissiota esittämään 31. maaliskuuta 1999 mennessä ehdotuksen unionin toimielinten ja elinten virkamiesten (ja muuhun henkilöstöön kuuluvien) eläkerahastoksi (vanhuuseläkkeet) ja esittämään ennen tätä päivää ehdotuksen Euroopan yhteisöjen virkamiehiin ja muuhun henkilöstöön sovellettaviin asetuksiin ja määräyksiin («Henkilöstösäännöt») tehtävistä tarkistuksista, jotka saattavat olla välttämättömiä tällaisen rahaston luomiseksi; 38. On päättänyt lisätä toimielinten akateemisen loppututkinnon suorittaneille harjoittelijoille varattuja määrärahoja, jotta ohjelma voitaisiin laajentaa kattamaan myös Phare-, Tacis- ja Meda-maista tulevat akateemiset nuoret; 39. Kannattaa komission henkilöstön itsenäisyyttä ja korostaa tarvetta säilyttää toimielimen autonomisuus; pyytää komissiota esittämään ennen toista käsittelyä selvityksen, josta käy ilmi seuraavat seikat: - hallintovirkojen lukumäärä (A3:een asti), jotka on myönnetty komission «kabinettien» jäsenille 1. tammikuuta 1995 lähtien, - parhaillaan avoimien virkojen (A3, A2 ja A1) lukumäärä, - keskihallinnon ja ylemmän johdon virkojen (A5:stä ylöspäin) lukumäärä, joita hoitavat henkilöt, jotka eivät ole osallistuneet viralliseen yhteisön virkamiesten kilpailuun tai ainoastaan komission sisäiseen kilpailuun, - selkeät ja avoimet kriteerit avattaessa toimielinten johtotason virkoja «kabinettien» henkilöstölle; 40. Muistuttaa, että vuoden 1998 talousarviota hyväksyttäessä se kiinnitti toimielinten huomiota televiestintämarkkinoiden vapauttamisen synnyttämiin mahdollisiin hintaetuihin, ja että komissiota pyydettiin järjestämään toimielinten välinen tarjouspyyntökilpailu, jossa otettaisiin huomioon kaikkien toimielinten edut; pyytää viimeksi mainittua yhteistyössä muiden toimielinten kanssa esittämään ennen vuoden 1999 talousarvioesityksen toista käsittelyä kertomuksen aikaansaadusta edistyksestä, tehdyistä sitoumuksista ja toimielinten välisellä tasolla toteutettavista aloitteista; 41. Muistuttaa, että Euroopan unionin toimielinten Europa-sivusto Internetissä kehitettiin Euroopan kansalaisten tiedonsaannin helpottamiseksi mutta se ei kuitenkaan mahdollista vuoropuhelua heidän kanssaan; pyytää siksi, että Europa-sivustosta tehtäisiin vuorovaikutteisempi, jotta saataisiin mahdollisimman pian aikaan toimielinten ja kansalaisten välinen vuoropuhelu; 42. Kehottaa puhemiestään välittämään nämä talousarviota koskevat päätökset neuvostolle, komissiolle ja asianomaisille toimielimille sekä neuvoa-antaville elimille.